EH BILDU NAFARROA talde parlamentarioari atxikitako foru parlamentari Adolfo Araiz Flamarique jaunak 11-24/PES-00442 idatzizko galdera egin du, SCRAP baimenei buruz. Hona hemen Landa Garapeneko eta Ingurumeneko kontseilariak horri buruz ematen dion informazioa:

**1- Ontzi-ekoizleek eratutako SCRAP-erantzukizun zabalduaren sistema kolektiboren batek eskatu al dio baimena Nafarroako Foru Komunitateari?**

Ez. Batek ere ez du egoitza soziala Nafarroan. 2024an ontzi industrialen SIRAP bakar baten komunikazioa baino ez da jaso. Duela gutxi, dokumentazioa hobetzeko errekerimendua egin zaio, eta izapidetzeko fasean dago hortaz.

**2-** **Zer SCRAP-erantzukizun zabalduaren sistema kolektibo baimendu d(it)u Trantsizio Ekologikorako eta Erronka Demografikorako Ministerioak?**

2024ko urriaren 23an Trantsizio Ekologikorako eta Erronka Demografikorako Ministerioak (MITERD) antolatutako Autonomia Erkidegoen Ontzien Lantaldearen bilera izan genuen. MITERDek SCRAPen baimenen egoera aurkeztu zigun, eta kasuko SCRAPak egoitza soziala duen autonomia erkidegoak ematen ditu baimen horiek.

* Gaur egun, Procircular baino ez dago baimenduta.
* Ecovidrio, Sigre eta Envalora SCRAPek Koordinazio Batzordearen (ICC) aldeko txostena dute, baimenaren ebazpenerako nahitaezkoa.
* Ecoembes domésticori dagokionez, ICCaren zirriborroaren iruzkinak jaso dira jadanik, eta espero da datozen egunetan behin betiko txostena ematea, onetsi dadin. Bestalde, Ambienvases entitaterako ICCaren txostena jadanik helarazi zaie autonomia erkidegoei. Ubica SCRAParen kasuan, dokumentazioa ebaluatu da jadanik, ebazpen proposamena aurkeztu da eta ICCaren zirriborroa autonomia erkidego guztiei bidaltzeke dago.
* Gainerako SCRAPetarako: Ecotic, Sigfito, Ecoembes comerciales, Implica, Genci, Fundación Ecolec envases, Recyclia envases y cartón Circular, dokumentazioa eta ebazpen proposamena bidali zaie autonomia erkidego guztiei, eta ebaluatzeko eta ICCaren zain dago. Halaber, AEVAE eta Punto Greta SCRAPen dokumentazioa oraindik bidali behar da.

**3- Zertan da Ecoembes SCRAParen baimena? Gaur ba al du baimenik?**

Ez du baimenik. Aurreko galderan azaltzen denez, Koordinazio Batzordeak oraindik eman behar du behin betiko txostena.

**4- Berritu al da edo hitzarmen berririk egin al da Ecoembes SCRAParekin?**

Ezin da berritu, legezko gehieneko epea igaro delako, eta ezin da sinatu, SCRAPak orandik ez baitu baimenik.

Aurrekoa gorabehera, 2024ko urriaren 21ean, MITERDek ohar bat igorri zuen (komunikazio honi erantsi zaio) ontzien SCRAPen baimenen egoerari buruz, eta ohar horretan jasota dago behin-behineko baimen bat emateko aukera, Hondakinei eta lurzoru kutsatuei buruzko eta ekonomia zirkularrerako apirilaren 8ko 7/2022 Legearen 39 in fine artikuluarekin bat etorriz, aukera emanen duena jarduerari ekiteko espedientea izapidetu bitartean eta kasuan kasuko behin betiko baimena ematen duen ebazpena lortu artean. Bide horrek aukera eman du hitzarmenak sinatzeko aurreratzeko.

**5- Hitzarmen berri bat sinatze aldera Ecoembesekin izaten ari diren negoziazioetan kontuan hartzen ari al dira ontzien bilketaren arloko eskumena duten toki-entitateek egindako ekarpenak?**

Bai. Toki entitateek Ecoembesekin egindako negoziazio bilera guztietan hartu dute parte salbuespenik gabe. Haiek egindako ekarpenak jaso eta Ecoembesekin eztabaidatu dira.

Irailaren 26an izandako azken bileran baino ez ziren joan Iruñeko Mankomunitateko eta Sakanako Mankomunitateko ordezkariak eta landa izaeraren indize altuko hainbat mankomunitatetako ordezkari bat.

Aldez aurretik, mankomunitate guztiek irailaren 19an Nafarroako Udalerrien Federazioaren egoitzan izandako bilera batean, gainerako mankomunitateek ordezkagarritasuna eskuordetu zioten.

Hori guztia jakinarazten dut, Nafarroako Parlamentuko Erregelamenduaren 215. artikuluan ezarritakoa betez.

Iruñean, 2024ko azaroaren 13an

Landa Garapeneko eta Ingurumeneko kontseilaria: José María Aierdi Fernández de Barrena